Ένα κορίτσι για δύο

Το Ένα κορίτσι για δύο είναι ελληνική κωμωδία του 1963 της Φίνος Φιλμ σε σενάριο και σκηνοθεσία Γιάννη Δαλιανίδη, βασισμένη στο θεατρικό έργο των Νίκου Τσιφόρου και Πολύβιου Βασιλειάδη «Ερωτευθείτε, παρακαλώ».

Πλοκή 
Ο Κίμων (Αλέκος Αλεξανδράκης) είναι ένας παλαιών αρχών καθηγητής φιλοσοφίας, με αντιλήψεις κατά του γάμου, που ετοιμάζει και βιβλίο στο οποίο υποστηρίζει ότι έρωτας δεν υπάρχει. Ζει με τη χήρα αδελφή του Πολυξένη (Ρένα Βλαχοπούλου) και τον μικρότερο αδελφό του Αριστείδη (Κώστα Βουτσά), έναν τεμπέλη γλεντζέ.

Ο Αριστείδης θέλει να παντρευτεί και θέλει την έγκριση του Κίμωνα. Για να την αποσπάσει, τον καταφέρνει να προσλάβει ως γραμματέα του, την κοπέλα που θέλει να παντρευτεί, τη Μυρτώ (Ζωή Λάσκαρη), που τραγουδάει σε νυχτερινά κέντρα. Κίμωνας και Μυρτώ ερωτεύονται ο ένας τον άλλο.

Η Ινώ (Μάρθα Καραγιάννη) που κρυφά είναι ερωτευμένη με τον Αριστείδη, θα παρέμβει και ο Κίμων με τη Μυρτώ θα παντρευτούν. Όπως επίσης και η Ινώ με τον Αριστείδη. Αλλά και η Πολυξένη θα ξαναπαντρευτεί τον Προκόπη (Γιάννη Βογιατζή), τον χήρο ιδιοκτήτη του καθαριστηρίου της γειτονιάς, ο οποίος την περιτριγύριζε.

Διανομή
Αλέκος Αλεξανδράκης .... Κίμων
Ζωή Λάσκαρη .... Μυρτώ
Κώστας Βουτσάς .... Αριστείδης
Ρένα Βλαχοπούλου .... Πολυξένη
Μάρθα Καραγιάννη .... Ινώ
Γιάννης Βογιατζής .... Προκόπης
Περικλής Χριστοφορίδης .... Ηλίας
Αλέκος Τζανετάκος .... Αλέκος
Άννα Σταυρίδου .... θεία

Παραγωγή 
Η ταινία έκοψε 386.817 εισιτήρια και κατατάχθηκε στην 5η θέση ανάμεσα σε 92 ταινίες της ίδιας σεζόν.  Η πρώτη της προβολή έγινε στις 21 Οκτωβρίου 1963. 

Το θεατρικό έργο «Ερωτευθείτε, παρακαλώ», πάνω στο οποίο βασίστηκε το σενάριο της ταινίας, είχε ανέβει στο θέατρο από το ζευγάρι Κώστας Ρηγόπουλος - Κάκια Αναλυτή , όπου ο Κώστας Βουτσάς ερμήνευε τον ίδιο ρόλο. 

Η Νέλλη Μάνου είναι η τραγουδίστρια που ντουμπλάρει τη Ζωή Λάσκαρη στις σκηνές του νυχτερινού κέντρου.

Παραπομπές

Εξωτερικοί σύνδεσμοι
Ένα κορίτσι για δύο - περιγραφή της ταινίας από τον επίσημο δικτυακό τόπο της Φίνος Φιλμ
Ένα κορίτσι για δύο στην IMBd

Ελληνικές ταινίες
Ταινίες του 1963
Ταινίες παραγωγής Φίνος Φιλμ
Ταινίες σε σκηνοθεσία Γιάννη Δαλιανίδη
Ταινίες σε σενάριο Γιάννη Δαλιανίδη
Ταινίες βασισμένες σε θεατρικά έργα
Ελληνόφωνες ταινίες
Ταινίες γυρισμένες στην Ελλάδα
Ταινίες με μουσική σύνθεση Μίμη Πλέσσα
Ελληνικές ασπρόμαυρες ταινίες
Ελληνικές αισθηματικές κωμικές ταινίες